Retningslinjer for intern leie ved Universitetet i Tromsø mellom Fakultet/enhet (leietaker)

og Universitetsdirektøren v/Teknisk avdeling (utleier)

1. Omfang
Leietaker gis rett til å disponere bestemte arealer på visse betingelser, som beskrevet nedenfor, mot at internhusleie betales til utleier.

2. Arealer 
Ved innføring av internhusleiesystemet er det tatt utgangspunkt i arealfordelingen mellom fakultetene/enhetene per 31. desember 2002 (utgangsposisjonen). Det skilles mellom tre hovedkategorier for areal; lagerareal, kontorareal og laboratorieareal. Areal oppgitt i antall kvm fordelt på de ulike kategoriene og samlet areal som leietaker disponerer fremgår av årlig disponeringsskriv. For 2005 se DL 200406629-2.

Areal til undervisningsrom og studentarbeidsplasser er beholdt sentralt på Universitetet. Det samme gjelder for areal som disponeres av leietakere med fristasjon (studentorg./velf. og SiTø) eller av leietakere hvor det foreligger andre særavtaler (Høgskolen i Tromsø og UNN). Internhusleie for disse arealene belastes Universitetets fellesutgifter. 

Leietaker belastes internhusleie for de arealene som disponeres særskilt. I tillegg betales det leie for leietakers relative andel av fellesarealene. 

3. Leiepriser
Det er lagt til grunn av husleiens størrelse skal gjenspeile markedsprisen, og dette innebærer at husleien både skal dekke drifts- og kapitalkostnader. Kostnadene per kvadratmeter er beregnet på bakgrunn av budsjettet til Teknisk avdeling (med enkelte korrigeringer) og det samlede antall kvadratmeter ved Universitetet. Dette gir driftskostnaden per kvadratmeter. I tillegg kommer en fast stipulert kapitalkostnadsdel per kvadratmeter. 

Det er ulike leiepriser for de tre hovedkategoriene arealene er delt i, og leieprisene reguleres hvert år, jfr. årlig disponeringsskriv.

4.
Rettigheter og forpliktelser

Utleiers og leietakers rettigheter og forpliktelser er nærmere beskrevet nedenfor. Her fremgår det også en oversikt over de tjenester leien dekker og retningslinjer for gjensidig rapportering mellom partene.

5.
 Utleiers ansvar

Utleier har ansvar for drift og vedlikehold av Universitetets bygninger med tekniske installasjoner og tilhørende uteområder. Utleier utfører og står for kjøp og oppfølging av tekniske spesialiserte tjenester. 

Utleier har ansvar for (i prioritert rekkefølge):

· Kontrollere og føre tilsyn med bygninger og tekniske installasjoner innendørs og utendørs. Utføre vedlikeholdsarbeid på bygninger, tekniske anlegg og uteareal for å opprettholde en god teknisk standard. Følgende områder inngår: 

· Bygninger (vegger, dekker, vindu, dører, himlinger, yttertak, fast inventar, inventar i fellesarealer, trapper, låsesystemer, skilting) 

· VVS (vann og avløp, varme, brannslukningsutstyr, sprinkleranlegg, gass og trykkluft, kulde, luftbehandling, kjøling) 

· Elkraft (strømnett, tavler, fordeling, allmennbelysning) 

· Automatisering (SD-anlegg, adgangskontroll, innbruddssikring/skallsikring) 

· Andre installasjoner (reservekraft, heiser, avfall, piper) 

· Utendørs (snørydding, strøing, planter og grøntanlegg, VVS, elkraft, lys, smelteanlegg, veier, plasser, park) 

· Renhold (daglig renhold, hovedrengjøring, vindusvask, rensing av tepper, møbler og gardiner, renholdsartikler) 

· Vakthold (stasjonært og mobilt vakthold) 

· Brannvern (bygningsmessig brannvern, brannslukningsutstyr) 

· Følge opp, veilede og støtte leietaker og oppdatere teknisk brukerdokumentasjon (oppslag vedr. rømningsveier, etc.).

· På et faglig grunnlag ta initiativ til vedlikehold og forbedringer med det siktemål å imøtekomme leietakers behov, bringe bygninger og utomhus opp på et nivå som sikrer drift i tråd med hva bygninger og installasjoner er bygget og dimensjonert for, samt bidra til en best mulig kostnadseffektivitet.

· Bistå leietaker med sin kompetanse på områder som er definert som leietakers ansvar, se nedenfor. Forutsetningen er at det er kapasitet, og at tiltaket vil kunne bidra til å opprettholde en god driftsstandard på sikt.

Utleier fastsetter driftsnivået for de ulike bygningstekniske installasjoner ut fra en vurdering av økonomisk optimal drift av installasjonene. Dette kan innebære at noen installasjoner i kortere perioder kan være ute av drift. 
6.
Leietakers ansvar
Leietaker har ansvar for riktig bruk av bygninger og utomhusanlegg, framkommelighet og egensikkerhet. Leietaker har også ansvar for å melde fra til utleier om feil, mangler og avvik. Undervisningsrom og studentareal som er tilknyttet en enhet vil fremdeles være leietakers ansvar, men dette innebærer ikke at leietaker kan foreta endringer for disse arealene.
Leietaker har selv ansvar for drift, vedlikehold og fornyelse av spesialinnredninger og brukerutstyr som er installert for eller av leietaker i forsknings- og/eller undervisningsøyemed hvis ikke annet er avtalt. Leietaker skal selv se til at studenter og andre tilknyttet de enkelte enheter, anvender utstyr og student-/publikumsarealer på en riktig måte. Leietaker har videre selv ansvar for informasjon og kontakt med disse, og for å ta initiativ til ”drifts- og serviceforbedringer” med denne målgruppen for øye.

Leietaker har videre ansvar for å holde seg orientert om hvilket driftskrav/nivå som er valgt for de ulike tekniske installasjoner (for eksempel krav til driftssikkerhet på kjølerom). Leietaker må tilpasse bruken av de tekniske installasjonene slik at de blir minst mulig skadelidende ved en eventuell driftsstans. Ved perioder med strengere krav til driftssikkerhet enn det som er satt av utleier, må leietaker selv føre kontroll med installasjonene, ev. i samråd med utleier. 

Leietaker har ikke anledning til å foreta bygningsmessige endringer. 

7.
Skille mellom byggutstyr og brukerutstyr

Med byggutstyr forstås en bygnings (fast) tilknyttede innredning.

Med brukerutstyr forstås virksomhetstilknyttet utstyr og inventar. Dette er i prinsippet slike ting som vedkommende leietaker kan tenkes å bringe med seg ved flytting, både til og fra det aktuelle bygget.

8.
Forsikring/erstatningsansvar
Som statlig bygg- og eiendomsforvalter er Universitetet selvassurandør, dvs. at Universitetet ikke har anledning til å tegne verdiforsikring i forsikringsselskap. Universitetet må derfor selv dekke ev. verditap på bygg og utstyr i forbindelse brann, vannskader, hærverk, tyveri etc. I slike tilfeller vil utleier normalt være ansvarlig for bygg og byggutstyr forutsatt at leietaker har opptrådt aktpågivende, og leietaker er ansvarlig for brukerutstyr, forskningsmateriale og sikring/overvåkning av disse.

9.
Oversikt over drift- og vedlikeholdskostnader

Nedenfor følger oversikt over drifts- og vedlikeholdskostnader som inkluderes i leieprisen.

· Vann/avløp. Kostnader til vann og avløp i henhold til regning fra kommunalt vannverk.

· Energi. Kostnader til elektrisitet, fjernvarme og olje.

· Renhold. Utgifter til lønn og utstyr til UiTø's eget renholdspersonell, og kostnader ved bruk av eksterne rengjøringsfirma. Omfatter daglig renhold og hovedrengjøring.

· Renovasjon. Kostnader i henhold til regning fra kommunal renovasjon, og bruk av private renovasjonsfirma.

· Felles administrasjon, Teknisk avdeling. Omfatter lønn og driftsmidler til avdelingens sentrale stab.

· Driftsteknikertjenester. Omfatter lønn og utstyr-/driftsmidler til avdelingens driftsstab.

· Vakthold/varsling. Kostnader i henhold til kontrakt med vaktselskap, og kostnader til drift av varslingsanlegg.

· Serviceavtaler. Omfatter kostnader i forbindelse med faste servicekontrakter for branntekniske anlegg, heis- og løftemekanismer, skadedyr, etc.

· Sommer- og vinterutgifter. Omfatter kostnader til snørydding, sandstrøing, gartnerarbeid utomhus og planter innomhus.

· Vedlikehold. Omfatter kostnader til vedlikehold av Universitetets byggmasse (bygninger inkl. inventar i fellesarealer) med tilhørende utomhusområder, kulvert og vedlikehold av leide arealer.

· Planleggingskostnader. Kostnader til innkjøpte planleggingstjenester fra eksterne arkitektfirma, konsulenter og rådgivere.

· Leide arealer. Kostnader til leie av lokaler, inkl. korttidsleie.

· Skatter og avgifter. Eiendomsavgift og andre kommunale avgifter.

10.
Brukerkontakt

Vanlige henvendelser og spørsmål om driftsoppgaver og driftsavvik rettes normalt til driftsleder/driftstekniker (se Universitetets hjemmeside). 

Henvendelser vedrørende større avvik og rådgivning i drifts- og vedlikeholdsspørsmål rettes til Teknisk avdelings byggansvarlig eller driftssjefen (se Universitetets hjemmeside).

Spørsmål som gjelder generelle ansvarsforhold og investeringer rettes skriftlig fra fakultetets/enhetens/avdelingens ledelse til teknisk direktør. En gang pr. år rapporteres det til Teknisk avdeling behov innenfor Teknisk avdelings ansvarsområde (ordinært vedlikehold) i henhold til pkt. 5. Det må skaffes egen finansiering for brukertilpasninger/-ønsker ut over ordinært vedlikehold.

Leietaker har ved henvendelse krav på å få vite hvem som følger opp henvendelsen, og når en kan forvente svar eller effektuering av oppgaven. Ved endring (utsettelse etc.) skal leietaker ha beskjed.

11.
Endringer i leieforhold/oppsigelsesfrister

Utleier forbeholder seg retten til å bestemme hvilke arealer som kan sies opp, eventuelt hvilke nye arealer det kan inngås disponeringsrett for. Dette for å få en mest mulig hensiktsmessig utnyttelse av den samlede bygningsmassen.

Det er ett års gjensidig oppsigelsesfrist for arealene. For spesielle rom (eks. laboratorium), som ikke uten videre har noen alternativ bruk eller alternative leietakere, gjelder 3 års oppsigelsesfrist. Dette for planlegging av alternativ bruk, eventuell ombygging. Oppsigelsesfrist kan fravikes dersom det kan skaffes andre leietakere slik at tap i leieinntekter kan unngås. Det samme gjelder dersom bygningsmessige arbeider gjør det nødvendig å avslutte leieforholdet før fristens utløp, kfr. pkt. 13. Ved oppsigelse forutsettes det at arealene overtas av annen leietaker eller at arealene kan avhendes.

Endringer i arealbehov meldes til utleier. Utleier skal forestå all ekstern leie på vegne av Universitetet.

Leietaker har anledning til å fremleie arealer, men fremleie skal meldes og godkjennes av utleier. Ved fremleie skal interne leietakere prioriteres. Leiepris avtales mellom partene. 

12.
Betaling av internhusleie

Internhusleien belastes leietakerne månedlig, og belastningen anvises sentralt.

13.
Bygningsmessige endringer og endringer i arealbruk

Internhusleien inkluderer ordinært vedlikehold. Dersom leietaker ønsker utført andre bygningsmessige arbeider som ikke omfattes av leien, må det skaffes egen finansiering for dette. Alle bygningsmessige arbeider (inkl. tekniske anlegg) skal avtales og koordineres av utleier (inkl. de tiltak som finansieres av leietaker). Dette for å sikre bruk av faglig kompetanse når det gjelder oppfølging og utførelse av tiltak. Det samme gjelder for bygningsmessige tiltak i Universitetets leide lokaler.

Dersom det i løpet av leieperioden er nødvendig å flytte fra arealer på grunn av bygningsmessige arbeider, iverksatt av utleier, skal det likevel betales leie for perioden. Tiltaket skal gjennomføres innen rimelig, og til avtalt, tid. Utleier vil imidlertid, i samarbeid med leietaker, søke å finne løsning med hensyn til alternative lokaler. 

Tromsø, 

